Raadioseadmete direktiiviga viidi direktiiv 1999/5/EÜ kooskõlla uue õigusraamistikuga. Läbivaatamisel võeti arvesse vajadust parandada turujärelevalvet, eelkõige tootjate, importijate ja levitajate jälgitavuse tagamise kohustuse kehtestamise kaudu. Samuti on raadioseadmete direktiiviga nähtud ette võimalus võtta vastu delegeeritud õigusakte, et nõuda eelnevat registreerimist selliste raadioseadmeklasside puhul, mille nõuetele vastavuse tase on madal. Muud uuendused on raadio heliseadmete ning raadio ja televisiooni vastuvõtuseadmete lisamine direktiivi kohaldamisalasse ning teatavate haldusnõuete lihtsustamine. Raadioseadmete direktiivi ja direktiivi 1999/5/EÜ lühivõrdluse leiab käesoleva dokumendi lisast.

Üks peamisi ELi õigusakte elektroonika ja elektrotehnika valdkonnas on raadioseadmete direktiiv, millega on loodud reguleeriv raamistik raadioseadmete siseturule laskmiseks ja mida kohaldatakse – arvukate eranditega – toodete suhtes, mis kasutavad raadiosagedusspektrit (raadioseadmed). Muud elektroonika ja elektrotehnika valdkonnas rakendatavad vahendid on madalpinget käsitlev direktiiv 2014/35/EL ja elektromagnetilist ühilduvust käsitlev direktiiv 2014/30/EL.

Tehnikatööstusel on Euroopa majanduses strateegiline roll. Selles tööstusharus toodetakse ligikaudu 30 % Euroopa Liidu (EL) tootmissektori lisaväärtusest ja töötatakse välja tehnoloogilised lahendused, mis on olulised peamiste ELi poliitikameetmete elluviimiseks. Keskkonnahoidlike, uuenduslike ja arukate elektri- ja mehhaaniliste seadmete kasutamise tulemus on rohkem ja paremaid töökohti kogu majanduses ning puhtamad, tõhusamad ja konkurentsivõimelisemad tooted ja teenused. Tehnikatööstus on peamine teiste tööstusharude arengu võimaldaja ning sektor, mis pakub kapitalikaupu ning vahetooteid ja -teenuseid kõikidele majandussektoritele.

Komisjonile on antud raadioseadmete direktiiviga õigus võtta konkreetsetes küsimustes vastu delegeeritud õigusakte. Direktiivi artikli 44 lõikega 2 on ette nähtud, et õigus võtta vastu delegeeritud õigusakte antakse komisjonile viieks aastaks alates 11. juunist 2014 ja komisjon peab esitama hiljemalt üheksa kuud enne viieaastase tähtaja möödumist (st 10. septembriks 2018) delegeeritud volituste kohta aruande.

Peale selle vaatab komisjon raadioseadmete direktiivi artikli 47 lõike 2 alusel läbi direktiivi toimimise ning annab selle kohta aru Euroopa Parlamendile ja nõukogule hiljemalt 12. juunil 2018 ja pärast seda iga viie aasta järel.

Raadioseadmete direktiivi artikli 47 lõike 2 kohane aruanne sisaldab kindlasti üksikasjalikku teavet sammude kohta, mis on astutud või mis astutakse direktiivi alusel vastu võetavate delegeeritud õigusaktide ettevalmistamisel, st neis antakse aru ka artikli 44 lõikega 2 seotud küsimustest. Lisaks on artikli 47 lõike 2 kohaste aruannete esitamine ajastatud väga sarnaselt direktiivi artikli 44 lõike 2 kohaste aruannete esitamisega.

Seepärast on käesolev aruanne koostatud nii raadioseadmete direktiivi artikli 44 lõike 2 kui ka artikli 47 lõike 2 järgimiseks. Kooskõlas direktiivi artikli 47 lõikega 2 hõlmab aruanne direktiivi ülevõtmise ja toimimisega seotud küsimusi, sealhulgas edusamme asjakohaste standardite koostamisel ning telekommunikatsiooniseadmete nõuetekohasuse hindamise ja turujärelevalve komitee (TCAM) tegevust. Samuti esitatakse selles teavet küsimustes, mis on seotud artikli 47 lõike 2 punktiga a, milles on osutatud ühtsele süsteemile, punktiga d, milles on osutatud tarbijakaitsele, punktiga e, milles on osutatud ühtsetele laadijatele, ning punktiga f, milles on osutatud e-märgistamisele. Lõpetuseks esitatakse käesolevas aruandes kooskõlas direktiivi artikli 44 lõikega 2 üksikasjalikku ja ajakohastatud teavet volituste delegeerimise kohta.

Käesolev aruanne on esimene raadioseadmete direktiivi artikli 47 lõike 2 kohane aruanne, mis on koostatud vaid umbes aasta pärast üleminekuperioodi lõppu. Seega on liiga vara esitada üksikasjalikku teavet kõigis direktiivi artikli 47 lõikes 2 loetletud küsimustes ja teha üldisi järeldusi direktiivi toimimise kohta. Direktiivi artikli 47 lõike 2 alusel tuleb aruanne koostada iga viie aasta järel, mis tähendab, et järgmine aruanne koostatakse ja esitatakse 2023. aastal.

2.Parem üleminek ja suurem sidusus

2.1.Seminar

Raadioseadmete direktiiviga tehtud uuenduste tõttu, mis panid liikmesriike ja sidusrühmi tõstatama küsimusi seoses direktiivi kohaldatavusega ning teatavate sätete, eelkõige kohaldamisala käsitlevate sätete tõlgendamisega, korraldas komisjon 2014. novembris Brüsselis avatud seminari. Seminari eesmärk oli käsitleda raadioseadmete direktiivi ülevõtmisega seotud probleeme ja küsimusi, nii et liikmesriigid oleksid valmis töötama riiklikud ülevõtmismeetmed välja õigeaegselt ja sidusalt ning sidusrühmad (nt tööstus ja teavitatud asutused) oleksid direktiivi kohaldamise alguskuupäeval valmis kohaldama direktiivi järjekindlalt.

Seminaril oli palju osalejaid (umbes 100), kes olid pärit peamiselt liikmesriikidest, EFTA riikidest, Euroopa standardiorganisatsioonidest, tööstusliitudest, teavitatud asutustest, tarbijaühendustest jne. Pärast seminari avaldati komisjoni veebisaidil küsimusi ja vastuseid sisaldav dokument.

2.2.Suunised elektrisektori uute direktiivide kohaldatavuse kohta

Liikmesriikidele ja sidusrühmadele oli vaja esitada suunised, milles selgitatakse üksikasjalikult elektrisektori uute direktiivide (direktiiv 2014/30/EL, direktiiv 2014/35/EL ja raadioseadmete direktiiv) kohaldatavust toote turule laskmise kuupäeval. Komisjoni talitused koostasid sellised suunised, mis avaldati komisjoni veebisaidil.

Selles dokumendis selgitatakse, millist elektrisektori direktiivi konkreetses olukorras kohaldatakse, võttes arvesse toote turule laskmise kuupäeva, raadioseadmete direktiivi üleminekuperioodi, elektrisektori vanade ja uute direktiivide kohaldamisala ning nende direktiivide kohaldamise tähtaega.

2.3.Raadioseadmete direktiivi käsitlev juhend

2017. aasta mais avaldati komisjoni veebisaidil uus raadioseadmete direktiivi käsitlev juhend. Juhend on mõeldud käsiraamatuks kõikidele neile, keda raadioseadmete direktiiv otseselt või kaudselt mõjutab. See peaks aitama direktiivi tõlgendada. Juhend ei ole õiguslikult siduv.

Juhendis selgitatakse mõnda kõige tähtsamat raadioseadmete direktiivi kohaldamisega seotud küsimust, nagu kohaldamisala, olulised nõuded, kohaldatavad vastavushindamismenetlused, mõned ettevõtjate konkreetsed kohustused jne. Juhend koostati koostöös liikmesriikide ja sidusrühmadega (tööstusliidud, tarbijaühendused, teavitatud asutused, Euroopa standardiorganisatsioonid).

2018. aasta juunis avaldasid komisjoni talitused selle juhendi ajakohastatud versiooni (mille kiitis heaks ka telekommunikatsiooniseadmete nõuetekohasuse hindamise ja turujärelevalve komitee), mis sisaldab pärast juhendi esimese versiooni avaldamist tõstatatud küsimuste selgitusi ja ajakohastatud viiteid. Selles on näiteks selgitatud, kas raadioseadmete direktiivi kohaldatakse raadiomoodulite suhtes, antud värsket teavet direktiivi kohaldatavuse kohta droonide suhtes ning esitatud ristviide kombiseadmeid käsitlevate lisasuuniste kohta.

3.Toimimine